b"\n_START_ARTICLE_\nFederico van der Hoeven\n_START_SECTION_\nMotociclisme\n_START_PARAGRAPH_\nVan der Hoeven debut\xc3\xa0 al Campionat del M\xc3\xb3n de motociclisme la temporada de 1970, concretament al Gran Premi d'Espanya celebrat al circuit de Montju\xc3\xafc, en la categoria dels 50cc amb una Kreidler, acabant-hi set\xc3\xa8. Pilot molt lleuger -pesava amb prou feines 40\xc2\xa0kg- Derbi el fitx\xc3\xa0 per a disputar la temporada de 1971 al costat d'\xc3\x81ngel Nieto. Van der Hoeven comen\xc3\xa7\xc3\xa0 el campionat amb sengles quartes posicions al Gran Premi d'\xc3\x80ustria i al Gran Premi d'Alemanya. Despr\xc3\xa9s de perdre's algunes curses torn\xc3\xa0 al Gran Premi d'Espanya, per\xc3\xb2 la cursa acab\xc3\xa0 molt malament per a l'equip Derbi: Nieto va perdre el t\xc3\xadtol i Van der Hoeven va haver d'abandonar. Finalment, Van der Hoeven acab\xc3\xa0 la temporada en novena posici\xc3\xb3. Despr\xc3\xa9s d'aquell any, ja mai no va tornar a competir al mundial de motociclisme.\n_START_SECTION_\nAutomobilisme\n_START_PARAGRAPH_\nPatrocinat per l'Escuderia Montju\xc3\xafc, el 1973 Van der Hoeven debut\xc3\xa0 al Campionat d'Espanya de F\xc3\xb3rmula 1430 tot guanyant la cursa del circuit del Jarama. Pilotant un Selex ST3 amb motor SEAT, domin\xc3\xa0 la temporada de 1974 i en guany\xc3\xa0 el t\xc3\xadtol. Tamb\xc3\xa9 va pilotar el Selex ST3 a la Pujada al Montseny, acabant-hi el des\xc3\xa8 entre dos Porsche 911. L'any seg\xc3\xbcent, pass\xc3\xa0 a la F\xc3\xb3rmula 1800 i comen\xc3\xa7\xc3\xa0 a cercar patrocinadors per a poder disputar el campionat de F\xc3\xb3rmula 3. Al circuit del Jarama, Van der Hoeven acab\xc3\xa0 quart a la primera cursa del campionat tot pilotant un Martini. El 1977, particip\xc3\xa0 amb un March 773 en la qualificaci\xc3\xb3 de la primera prova del campionat brit\xc3\xa0nic de F\xc3\xb3rmula 3, al circuit de Silverstone, per\xc3\xb2 no es va poder classificar per a la cursa._NEWLINE_Federico van der Hoeven va compet\xc3\xad tamb\xc3\xa9 en tres ral\xc2\xb7lis del Campionat d'Europa de Ral\xc2\xb7lis com a copilot entre 1972 i 1974. El 1972, amb Salvador Ca\xc3\xb1ellas de pilot, acabaren quarts al Ral\xc2\xb7li Costa Brava amb un SEAT 1430; el 1973, amb Haldi Claude de pilot, foren tercers al Ral\xc2\xb7li de Catalunya amb un Porsche 911 Carrera RS. L'equip repet\xc3\xad l'experi\xc3\xa8ncia el 1974 tot guanyant la prova."